Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 281/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Salacgrīvas nēģi«

EU-nr.: PGI-LV-02507 – 2.5.2019

BOB ( ) BGB (X)

1. Betegnelse

»Salacgrīvas nēģi«

2. Medlemsstat eller tredjeland

Letland

3. Beskrivelse af landbrugsproduktet eller fødevaren

3.1. Produkttype

Kategori 1.7 Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Salacgrīvas nēģi« er anadrome rundmunde, der tilhører flodlampret-arten (Lampetra fluviatilis). De sælges fersk eller tilberedt og i sky.

Ferske lampretter er 30-35 cm lange, blågrå eller grønbrune på ryggen og den øverste del af siderne, mens den nederste del af siderne samt bugen er grålig eller hvid. Under 15 % af lampretterne måler over 35 cm eller under 30 cm. Det geografiske områdes beliggenhed nær havet og den metode, der benyttes til at fiske efter »Salacgrīvas nēģi«, betyder, at lampretterne tilbringer et minimum af tid i flodvandet, og de er kendetegnet ved deres renhed, med åndedrætsorganer fri for urenheder fra bundfald på flodbunden. De har en karakteristiske lugt af havet og af alger.

Tilberedte lampretter i sky, som er fremstillet af ferske lampretter, er også fri for uønskede urenheder og smagsnuancer fra bundfald på flodbunden. De har en fyldig, bittersød og moderat salt smag. For så vidt angår konsistensen, er kødet mørt og saftigt og trevler nemt, og disse kvaliteter bevares af den tætte og smidige sky. Det færdige produkt består af højst 30 % sky, ikke under 70 % tilberedt lampretkød og mellem 1,2 % og 3,0 % salt. Tilberedte lampretter har en gråbrun farve, og skyen er lysegul til lysebrun.

3.3. Foder (kun for produkter af animalsk oprindelse) og råvarer (kun for forarbejdede produkter)

Der er ikke fastsat regler for foder eller kvaliteten heraf.

Råvarerne til det forarbejdede produkt, tilberedte lampretter i sky, er ferske lampretter fanget i floderne Svētupe og Salaca i Salacgrīva delkommune og Salacgrīva by.

3.4. Specifikke etaper af produktionen, som skal finde sted i det afgrænsede geografiske område

Ferske Salacgrīvas nēģi fanges i tejner fra den 1. august til den 31. januar fra fiskegårde i floderne Svētupe og Salaca i Salacgrīva delkommune og Salacgrīva by.

Alle etaper af produktionen af tilberedte lampretter i sky finder sted i Salacgrīva delkommune og Salacgrīva by.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Salacgrīva delkommune og Salacgrīva by ligger ved Vidzemekysten i Rigabugten.

5. Tilknytning til det geografiske område

Det geografiske områdes egenart

I dag finder fiskeriet efter lampretter med tejner og fiskegårde kun sted i Salacgrīva delkommune og Salacgrīva by. Det er en enestående fangstmetode med en flere hundrede år lang historie. Fiskegården til fangst af lampretter er en særlig type gangbro bygget på pæle af grantræ, som holdes sammen uden skruer eller søm. Særlig denne fangstmetode, som gør det lettere at kontrollere tejnerne ofte, og den korte afstand fra havet til det sted på floden, hvor lampretterne vender tilbage for at gyde efter at have tilbragt størstedelen af deres liv i saltvand, betyder, at de tilbringer kortere tid i flodvand, hvilket begrænser deres indtag af urenheder fra bundfald på flodbunden og sikrer produktets organoleptiske egenskaber, særlig dets smag.

Produktets egenart

»Salacgrīvas nēģi« er anadrome rundmunde, der tilhører flodlampret-arten (Lampetra fluviatilis). De har følgende egenskaber:

— Ferske lampretter har en lugt af havet og af alger

— Produktets egenart er baseret på dets organoleptiske egenskaber. Det har en fyldig, bittersød og moderat salt smag, som ikke er påvirket af bundfald på flodbunden.

Tilknytning

Der er en årsagssammenhæng mellem Salacgrīvas nēģis geografiske område og produktet, som ligger til grund for produktets omdømme og egenskaber.

Den mest karakteristiske af produktets egenskaber, nemlig dets fyldige, bittersøde og moderat salte smag og lugten af havet og af alger, sikres af både den geografiske nærhed til havet, som begrænser den tid, lampretterne tilbringer i flodvandet, når de vender tilbage til floden for at gyde, og således begrænser deres indtag af urenheder fra bundfald på flodbunden, og af den anvendte fangstmetoder, som gør det lettere at kontrollere tejnerne ofte.

Produktet har haft et fremragende omdømme hos den lettiske befolkning i adskillige århundreder, som det fremgår af historiske optegnelser. Salacgrīvas nēģi er blevet fanget og forarbejdet siden det 18. århundrede. Fangstmetoderne og opskrifterne på tilberedning af lampretter overleveres fra generation til generation. Arkivet på Salacgrīva museum indeholder en tegning fra 1780 af Johann Brotze, som viser en fiskegård til fangst af lampretter i floden Salaca nær herregården Vecsalaca.

Dokumenter fra 1867 i den lettiske stats historiske arkiver indikerer, at der dengang var 14 gårde, som beskæftigede sig med fangst af lampretter. I løbet af Letlands først uafhængighedsperiode var fiskeri efter lampretter i floden Salaca stadig udbredt. Fiskerettighederne blev ved auktion forpagtet væk i tolv partier, kaldet »robi«. Den daværende ejer af gården Upesjenni ved Salacgrīva, Bernhards Skuja, var også meget involveret i fiskeriet efter og forarbejdningen af lampretter i 1920'erne og 1930'erne. I anden halvdel af 1920'erne lod Skuja en bygning opføre til tilberedning af lampretter. Bygningen, som stadig står, repræsenterer begyndelsen på den industrielle forarbejdning af lampretter i Vidzeme.

Efter anden verdenskrig blev fiskeriet efter og forarbejdningen af lampretter i Salacgrīva overtaget af det kollektive landbrug Brīvais vilnis. I en artikel af E. Dumbrājs i tidsskriftet Zvaigzne (nr. 21 fra 1956) beskrives fiskeriet efter lampretter i Salaca og produktionen af tilberedte lampretter i sky. En opskrift i artiklen er bevaret den dag i dag.

Produktets omdømme vises også dokumentarfilmen Mēs un jūra (Havet og os) fra Riga Film Studio fra 1974 (manuskriptforfattere: Daina Avotiņa og Jānis Peters), hvori disse vigtige ord blev udtalt: »Lampretter er Salacas pureste guld!«

Det er også vigtigt at bemærke, at den årlige »Salacgrīva lampretdag« er blevet fejret den anden lørdag i oktober de seneste syv år. På denne dag tilberedes Salacgrīvas nēģi, eller der koges suppe af dem, og der købes og sælges tilberedte lampretter i sky. Tusindvis af besøgende lærer om fiskeriet efter lampretter og forarbejdede produkter af lampretter og tager erindringerne fra Salacgrīvas fiskere og kokke med sig og genfortæller dem for familier og venner.

Turistruterne i Salacgrīva delkommune og by giver mulighed for at lære mere om denne enestående, århundreder gamle fangstmetode og for at smage produkterne af den. Metoden til at fange lampretter fra fiskegårde giver turisterne mulighed for iagttage processen og deltage i den. Besøgende på den uafhængige udstilling Zutiņš murdā (»Lampretten i tejnen«) på Salacgrīva museum kan også lære mere om historien bag fiskeriet efter og forarbejdningen af Salacgrīvas nēģi og om produktets omdømme i dag. Museets udstilling omfatter en byggeanordning, hvormed de besøgende ud af trækomponenter kan bygge deres egen fiskegård til at fange lampretter. De besøgende kan også se filmen No eglēm līdz nēģiem (»Fra grantræer til lampretter«) for at lære om fiskeriet efter lampretter på Salaca-floden.

Salacgrīvas nēģis fremragende ry værdsættes særlig af initiativtageren bag den internationale slow food-bevægelse i Letland, Mārtiņš Rītiņš. Den 28. oktober 2018 viste den kendte kok i sit TV-show Tuč, tuč Rītiņš et publikum på flere millioner seere den traditionelle metode til at fange Salacgrīvas nēģi og de ældgamle teknikker, der benyttes ved forarbejdningen af dem.

Henvisning til offentliggørelsen af varespecifikationen

https://www.pvd.gov.lv/lv/lauksaimniecibas-un-partikas-produktu-norazu-registracija

(1) EUT L 343 af 14.12.2012, s. 1.